February 2018 – Digby U
'n Hartsverandering gevra.
Lukas 10:33-34 Maar 'n Samaritaan wat op reis was, het op hom afgekom, en toe hy hom sien, het hy hom innig jammer gekry. Hy het na hom toe gegaan, sy wonde met olie en wyn behandel en hulle verbind.
Vandag se bloginskrywing speel ook by ons huis af, hierdie keer sommer in die kombuis. . .
Om jou nuuskierigheid te prikkel:
Wat was hier onder my lens?
Twee dae gelede waarsku my seun my dat daar 'n geitjie in die kombuis is en dat ek versigtig daar moet trap. Toe ek in die kombuis kom, het ek totaal daarvan vergeet en terwyl ek effens haastig is, sien ek iets soos 'n "vuil kol" op die vloer. Ek kyk van naderby en sien toe dat dit 'n piepklein, stertlose geitjie is. So byna het ek dit onwetend raakgetrap! Hy is so klein en weerloos. . .
Versigtig plaas ek 'n trappie daaroor sodat niemand op hom trap nie.
As dit nou is waar hy wil wees, nou wil skuil, laat hy dan daar bly. Die arme geitjie moes verskriklik geskrik het om sy stert te verloor en wou seker hier herstel. . .
Dis nou Lydenstyd waar ons opnuut uitgedaag word om selfondersoek in te stel en toe te laat dat ons harte getransformeer word.
Joel 2:12 "'And yet even now,' says the Lord, 'return to me with all your heart . . .'"
U kruis hard
U hart sag
my kruis sag
my hart hard
Here, U weet dat alleenlik 'n hartomkeer ons lewens handomkeer sal verander.
Sagte harte lei tot sagte oë, hande en voete. . . So word ons U liggaam hier op aarde.
Dan sal ons vir mekaar veilige ruimtes skep om tot rus en heelwording te kom; dis hoe u Ligkoninkryk grondvat. . .
Lukas 10:37 Toe sê Jesus vir hom: "Gaan maak jy ook so."
Laat ons luister wat die lyster vir ons fluister (3).
Ons tuin-inwonende lyster se verhaal gaan steeds voort. . .
Op 13 Januarie vanjaar, verskyn sy weer voor my lens. Dit beteken sy woon alreeds vir 'n bietjie meer as ses jaar hier by ons! In voëljare moet sy seker al baie oud wees. . .
Sy draai haar kop na my.
Kort daarna staan sy en pryk met hierdie sappige grasvonds. . .
So deur al hierdie jare heen was daar vir haar baie voedselskatte in ons tuin en dit terwyl sy kon oorleef te midde van verskeie besoekerskatte. . .
Hoe op aarde weet ek dat dit dieselfde lyster is?
Sy het al van 2011 af al net een been gehad! Dit maak haar so ekstra spesiaal. . .
Here, U sorg vir hierdie eenbeen geelbeklyster al vir meer as ses jaar, reg onder ons neuse en oë. Met haar gestremdheid en al oorleef sy, floreer sy en bekoor sy ons boonop daagliks met haar pragtige, kenmerkende lysterklanke. . .
Wat fluister sy? Ek spits my hartsore. . . "As God so mooi vir my sorg, hoeveel te meer sorg Hy nie vir julle nie?"